**ไฟป่าบนภูเขาคาร์เมล พ.ศ. 2553** เป็นเหตุไฟป่าที่ทำให้มีผู้เสียชีวิตมากที่สุดในประวัติศาสตร์อิสราเอล พื้นที่ขนาดใหญ่ทางตอนเหนือของอิสราเอลปกคลุมด้วยป่าเมดิเตอร์เรเนียน ระหว่างวันที่ 2-5 ธันวาคม พ.ศ. 2553 ไฟป่าเริ่มขึ้นเมื่อเวลาราว 11.00 น. ตามเวลาท้องถิ่น ของวันที่ 2 ธันวาคม บนภูเขาคาร์เมล ห่างจากไฮฟาไปทางใต้ทางตอนเหนือของอิสราเอล กล่าวกันว่าสาเหตุเกิดมาจากการเผากองขยะผิดกฎหมาย เหตุดังกล่าวได้ทำให้มีผู้เสียชีวิตอย่างน้อย 43 คน ส่วนใหญ่เป็นนักเรียนนายร้อยตำรวจกรมราชทัณฑ์อิสราเอล หัวหน้าตำรวจเขตไฮฟาก็ได้รับบาดเจ็บสาหัสจากไฟป่าด้วยเช่นกัน มีประชาชนมากกว่า 17,000 คนได้รับการอพยพ ในหลายหมู่บ้านใกล้เคียงกับบริเวณเกิดเพลิงไหม้

คาดการณ์ว่าไฟป่าเกิดจากกิจกรรมของมนุษย์ใกล้กับเมืองอีสปิยา เมื่อวันที่ 6 ธันวาคม เด็กชายวัย 14 ปีคนหนึ่งได้ให้การกับตำรวจว่า เขาได้เป็นต้นเหตุของเพลิงโดยไม่เจตนาจากถ่านชิชา แต่บิดาของเด็กคนดังกล่าวได้แย้งว่ามีพยานพบเห็นบุตรชายของเขาในโรงเรียน ณ เวลาที่เกิดเหตุ และไม่สามารถเริ่มการลุกไหม้ได้

เหตุไฟป่าดังกล่าวก่อให้เกิดการลอบวางเพลิงหลายแห่งทั่วอิสราเอลและเวสต์แบงก์ การโจมตีเหล่านั้นซึ่งสร้างความสับสนถึงต้นเหตุของไฟป่าบนภูเขาคาร์เมล ถูกดับจนหมดภายในเวลาไม่กี่ชั่วโมงหลังจากไฟเริ่มลุกไหม้ แรงจูงใจสำหรับการก่อเหตุยังไม่เป็นที่ทราบในปัจจุบัน แต่หนังสือพิมพ์เดอะเยรูซาเล็มโพสต์ได้มีบทบรรณาธิการซึ่งอธิบายว่าเหตุดังกล่าวเป็นฝีมือของกลุ่มก่อการร้ายชาวอาหรับอิสราเอล นับเป็นการยกระดับความพยายามลอบวางเพลิงที่มีขึ้นเฉลี่ยสองครั้งต่อวันตลอดสิบสองเดือนที่ผ่านมา

เจ้าหน้าที่รัฐบาล รวมไปถึงนายกรัฐมนตรี เบนจามิน เนทันยาฮู และรัฐมนตรีว่าการกระทรวงการต่างประเทศ อาวิกดอร์ ลีเบอร์แมน ได้เรียกร้องให้ประเทศอื่นช่วยสนับสนุนความพยายามดับไฟป่านี้ และกองทัพอิสราเอลเองก็ได้ระดมพลเพื่อจุดประสงค์เดียวกัน ไฟป่าดับลงเมื่อวันที่ 5 ธันวาคม พ.ศ. 2553 หลังจากโหมกระหน่ำตลอด 4 วันที่ผ่านมา

สาเหตุ
------

อิสราเอลได้กำลังประสบกับสภาพอากาศฤดูใบไม้ร่วงที่อบอุ่นและแห้งผิดปกติ เดิมได้มีการพิจารณาว่าไฟป่าเกิดจากการเผากองขยะผิดกฎหมายและได้ลุกลามไปเนื่องจากสภาพอากาศที่แห้งและลมแรง นายกเทศมนตรีไฮฟา โยนา ยาแฮฟ กล่าวว่าได้ทราบปัญหาแล้วและเป็นสิ่งที่ "ขึ้นอยู่กับเวลาเท่านั้นว่าภัยพิบัติจะเกิดขึ้นเมื่อใด" ในภายหลัง ตำรวจได้เสนอแนะว่าไฟป่าได้เกิดจากกองไฟซึ่งจุดขึ้นโดยผู้อยู่อาศัยในท้องถิ่นและไม่ได้รับการดับอย่างเหมาะสมทันเวลา

สมาชิกสภาผู้แทนราษฎร ยาคอฟ คัทซ์และอายูบ คารา เช่นเดียวกับคนอื่น ๆ ได้พิจารณาว่าไฟดังกล่าวเกิดขึ้นจากการลอบวางเพลิงและเป็น "พฤตการณ์ก่อการร้าย" ผู้สื่อข่าวช่อง 2 ได้รายงานว่าไฟป่าเกิดขึ้นในสามจุดที่อยู่ห่างกัน อันเป็นสัญญาณว่าเป็นสิ่งที่น่าจะเกิดขึ้นจากการลอบวางเพลิง อย่างไรก็ตาม ในวันรุ่งขึ้น ตำรวจอิสราเอลได้แย้งคำกล่าวอ้างดังกล่าวอย่างเป็นทางการ โดยกล่าวว่าไฟป่าบนภูเขาคาร์เมลเกิดขึ้นเพียงที่เดียวเท่านั้น ซึ่งอาจเกิดขึ้นโดยอุบัติเหตุหรือการลอบวางเพลิงก็เป็นได้

ตำรวจได้เข้าจับกุมชายสองคนเนื่องจากต้องสงสัยว่าโยนโมโลตอฟค็อกเทลเข้าไปในป่าบนยอดเขาคาร์เมล แต่ได้รับการปล่อยตัวเนื่องจากแสดงให้เห็นว่าพวกเขาไม่มีความเกี่ยวข้องกับไฟป่าเลย

ความสูญเสีย
-----------

เหตุไฟป่าทำให้มีผู้เสียชีวิตอย่างน้อย 42 คน ในจำนวนนี้ 36 คนเป็นนักเรียนนายร้อยหลักสูตรเจ้าหน้าที่เรือนจำและนายทหารผู้บังคับบัญชา ผู้ซึ่งกำลังอพยพผู้ต้องขังจากเรือนจำเพื่อหนีไฟป่า นายตำรวจอาวุโส 3 นาย ตลอดจนนักผจญเพลิงและอาสาสมัครผจญเพลิงวัย 16 ปี ได้เสียชีวิตด้วยเช่นกัน วันที่ 4 ธันวาคม มีการประกาศว่าเหยื่อทั้งหมดได้รับการชันสูตรแล้ว

ความเสียหายต่อสิ่งแวดล้อมและทรัพย์สิน
-------------------------------------

ไฟป่าดังกล่าวได้ก่อให้เกิดความเสียหายในวงกว้างต่อทรัพย์สินและต่อระบบนิเวศ ในช่วงแรกไฟป่าได้โหมกระพืออย่างรวดเร็วเนื่องจากลม และตัดขาดสายส่งไฟฟ้าของบ้านเรือนที่อยู่ใกล้เคียง ป่าถูกทำลายไปอย่างน้อย 40,000 ดูนัม อมรี โบน ผู้อำนวยการกองทุนแห่งชาติยิวภาคเหนือ ประมาณการว่ามีต้นไม้ถูกเพลิงไหม้ไปกว่า 1.5 ล้านต้น อย่างไรก็ตาม มีการรายงานในเวลาต่อมาว่ามีต้นไม้ถูกเพลิงไหม้เพิ่มอีก 4 ล้านต้น เจ้าหน้าที่ทางการระบุว่าอาจต้องใช้เวลามากกว่าสิบปีในการฟื้นฟูสภาพพื้นที่

อ้างอิง
-------

1. ↑  "Carmel fire fully extinguished". ynetnews. December 6, 2010. สืบค้นเมื่อ 2010-12-06.
2. 1 2 3 4  Raved, Ahiya (December 2, 2010). "Israel's Deadliest Fire Leaves 40 Dead". Ynetnews. สืบค้นเมื่อ 2010-12-02.
3. ↑  Raved, Ahiya (December 2, 2010). "Northern Blaze: Haifa Police Chief in Critical Condition". Ynetnews. สืบค้นเมื่อ 2010-12-03.
4. ↑  Raved, Ahiya (December 3, 2010). "Northern Disaster: Mass Evacuation Ordered as Fire Rages On". Ynetnews. สืบค้นเมื่อ 2010-12-03.
5. ↑  14-year-old admits to accidentally starting Carmel fire Haaretz, December 6, 2010
6. ↑  Father of Usfiya boy: My son didn't start the Carmel fire, Jerusalem Post 07-12-2010
7. ↑
8. ↑
9. ↑  Burning the land we live on, Jerusalem Post 12-06-2010
10. ↑  Katz, Yaakov; Lazaroff, Tova (December 2, 2010). "Ashkenazi: IDF Will Do All It Can to Help Extinguish Fire". The Jerusalem Post. สืบค้นเมื่อ 2010-12-03.`{{cite news}}`: CS1 maint: uses authors parameter (ลิงก์)
11. ↑  The flames are out, now come recovery, recriminations, Jerusalem Post 05-12-2010
12. ↑  Initial probe points to negligence as cause of fire
13. ↑  Ronen, Gil (2 December 2010). "Fire or a Massacre? Israeli Media Downplays Arson Suspicion". *Israel National News*. Arutz Sheva. สืบค้นเมื่อ 3 December 2010.
14. ↑  Benari, Elad; และคณะ (2 December 2010). "40 Dead in Fire, Most were on Prisons Service Bus". *Israel National News*. Arutz Sheva. สืบค้นเมื่อ 3 December 2010.
15. ↑  Police commissioner hopes fire to be contained by SaturdayYnetnews, Ahiya Raved Latest Update: 12.03.10
16. ↑  Small fires break out across Galilee; police suspect arson
17. ↑  Carmel fire: Burning bus victims have all been identified
18. ↑
19. ↑  5,000 acres torched in blaze
20. ↑   Houses burn overnight in Ein Hod; planes back in the air
21. ↑  Nearly half of Carmel forest destroyed by blaze